
Seeven Year Darg For Colin Gars 
Quantum Lowp For Scots Language 


T UESDAY 10 September haed aw the 
makins o a guid kenspeckle day for the 
Scots language. Follaein on frae the launch o 
Colin Wilson’s Luath Scots Language 
Learner at Buckie the day afore an aw the 
media intrest it kythed, the forgaitherin o the 
Cross Pairty Group on Scots wis hauden in 
the pairlament offices at George IV Brig 
Edinburgh an wis tendit bi 
Mike Watson, the Meenis- 
ter for Cultur. The wis that 
mony fowk ettlin tae git 
intae the forgaitherin that 
the queue streetched richt 
oot the front door an weel 
intae the street. The chau- 
mer that wis gien ower tae 
the forgaitherin wis suin 
stowed oot an in the hin- 
neren the hail forgaitherin 
haed tae be flittit intae a 
bigger chaumer faurer 
alang the lobby. It’s no 
kent gin it wis the Meenis- 
ter or Colin’s buik that wis 
the magnet. Maistlike, it 
wad aiblins be a bit o baith 
for Colin wis thare tae wi 
his publisher, Gavin Mac- 
Dougall o Luath Press Ltd. 

The Meenister cam ower as bein richt taen 
aback, in a pleisured kinna wey, no juist at 
the nummer o fowk that tendit the forgaith¬ 
erin but at the braid spreid o airts that they 
cam frae alang wi the mony interests they 
war forspeakin for. 

Maist o the time wis taen up wi fowk speirin 
questions an lattin the Meenister ken the wey 
things wis anent Scots; questions aboot eddi- 
cation, a respectable staunin for the leid, 
pairlament signage, siller, makin siccar Scots 
wis gien the meisures it wis awned unner 
Pairt II o the European Chairter, staundardi- 
sation, a siccar government language policy 
for Scots an mony ither things. He listened 
eydentlie an taen rowth o notes, promisin tae 
fin oot the things he didna ken an mak his 
depairtment mair awaur o whit wis wantin. A 
wee kennin girn cam ower his face whan he 
cam tae the bit aboot siller an he telt the for¬ 
gaitherin that awbody wis aye efter siller sae 
he wad hiv tae wait an see. He gaed on tae 
say that his depairtment wis gittin ready tae 
dae mair aboot the Cultural Strategy an cairie 



some weygate tae dae mair anent the Scots 
language in it. He thocht it wad be a guid 
idea for the CPG tae hae an inpit. Coorse, the 
perfeck input wis richt tae haund an he wis 
gien a copy o the Statement o Principles. A 
promise wis gien that it wad be raxed on tae 
his depairtment an the feck o the forgaitherin 
thocht the Meenister haed cam ower as 
shawin a aefauld interest in 
the weird o the Scots lan¬ 
guage but juist time wull 
tell gin thae words can be 
ower set intae ongauns. 

The forgaitherin feinisht 
airlier nor for ordinar sae 
aw the fowk that wantit tae, 
cuid gaun alang tae the 
Suruchi restaurant whaur 
Colin haed his Edinburgh 
launch for his new buik. 
Agane, the chaumer wis 
stowed oot an Colin gied 
an innin tae the buik, telt 
hou it haed taen him seeven 
year tae write, then played 
twa tracks frae the CDs. 
Mony buiks wis selt thon 
nicht an a guid wheen wis 
signed bi the owther while 
aw the time the guests wis 
gittin stuck intae the gey tasty an wycelike 
buffet pit on bi the Suruchi restaurant. 

The Luath Scots Language Learner (An 
innin tae the Scots that’s spoken thae 
days) is descrived as the first iwer leam 
yersel Scots language coorse that’s sitable as 
an innin coorse or for thaim ettlin tae aquent 
thirsels agane wi the language o thair bairn- 
heids an granpawrents. The’r mony existin 
buiks aboot Scots, sic as dictionars an grem- 
mar buiks, but this ane is threapit tae be the 
first iwer aw in ane language coorse. The 
coorse is foondit aroond Genral Scots wi a 
wee wechtin tae the Nor-Aist an haes an 
innin, twintie-five meisured lessons, an Eng- 
lish-tae-Scots vocabular leet, an appendices 
wi verb leets an seemilar graith. Ilka lesson 
haes speakin, vocabular, gremmatical ex- 
poseetions, excerceises an, maist important¬ 
like, a dale giein backgrund information 
aboot life in Scotland for the reader tae un- 
nerstaun the graith athin its cultural context. 
The history o the leid that’s gien in the innin 
tae the buik is byordinar guid an can best be 


Copierichf 

Copiericht for awthin screivit in this wittins 
blat bides wi R. Fairnie. The Scots Tung 
Wittins can be fotie-copied in hail or in pairt 
athoot leemit o nummers an this hauds guid an 
aw for onie pairt o the wittins blat that’s furth- 
set in onie ither publication. 


intae gey sma bouk. The Scots language 
haesna haed ocht like this afore an syne the 
Scottish Executive haes duin naethin at aw 
tae comply wi Airticle 7, l.(f) & l.(g) o the 
European Chairter, this buik will full a 
muckle want bi giein collegianers a better 
inlat tae leam thirsels Scots an mair impor¬ 
tant-like, gie teachers the graith they need tae 
big up thair confidence when learnin Scots 
tae the bairns in the schuils. This really is a 
muckle lowp, a quantum lowp, for the Scots 
Language an frae the leid’s pint o view, weel 
worth ilka meinit o Colin’s seeven year darg. 
Luath Scots Language Learner 
bi L Colin Wilson 
ISBN 0-946487-91-X is furthset bi:- 
Luath Press Ltd 
543/2 Castlehill, The Royal Mile 
Edinburgh, EH1 2ND, Scotland. 

Ph:- 44 (0)131 225 4326 

www.luath.co.uk 

gavin.macdougall @ luath.co.uk 

The buik can be gotten frae the abuin or onie 

guid buik shop. 

Prices:- 

Buik (paper-back) - £9.99 
Dooble audio CD - £9.99 
Postage an packin—£1 eikit tae ilka item UK 
£2 eikit tae ilka item 
furth o UK 


it forrit tae the neist stage an the’r micht be descrived as guid graith that’s been pitten 


Aboot the Suruchi 

THE Suruchi restaurant is byordinar bi wey 
o it haein the hail o its menu written in 
Scots. The innin tae thair menu reads:- 
WALCOME TAE SURUCHI 
The word Suruchi means ‘Guid Taste’ in 
Sanskrit, an in a wheen modren Indian 
leids. But Suruchi isnae juist the name o 
wir restaurant; it tells ye we’re committit 
tae bringin ye the brawest Indian food, 
music an atmosphere. Oor authentic re¬ 
ceipts an caller ingredients, thegither wi the 
tiles, the wa hangins an Indian furniture 
(aw makkit juist for us by artists an crafts- 
fowk): aw thae things is pairt o a hail, hert- 
some experience ye’ll keep mind o. 


Neist Forgaitherin 

Monday 14t. October 
7.30pm tae 9.00pm 
Comatee Rm. C. 

Brunton Ha, Musselburgh. 















Scots Ambassador 



T he abuin picter kythed in the Dundee 
Courier on 23 August an is a guid exem¬ 
plar o cultural tourism an practical uiss o the 
Scots language. A coorse steward at the Dia¬ 
geo Scottish PGA Gowf Championship at 
Gleneagles gars the gallery tae haud its 
wheesht afore a gowfer plays his shot. Nae- 
body kens gin the war onie Stirling Sheriffs 
in sicht that micht be in want o an owersettin. 
It’s hertnin tae see some fowk haes mair 
smeddum nor the Scots Pair lament Corporate 
Body an, no like thaim, isna feart tae be seen 
makin guid uiss o oor ain Scots language. 

Poleetical Scots? 

I T haes juist been reportit that anither 
poleetical pairty ettles tae hae its cons aits 
an poleetical ettles pitten oot in aw the three 
leids o Scotland an maist definitely in Scots. 
Thae wittins haes been raxed on tae Scots 
Tung Wittins bi AF-Alba, the Scots brainch o 
the Anarchist Federation. Thair politics micht 
no be awbodie’s tipple but ye hiv tae awn, 
thair linguistic hert maun be in the richt 
place. 

Makar’s Neuk 

I gaed a waefu gate yestreen, 

A gate, I fear, I’ll dearly rue: 

I gat my death frae twa sweet een, 

Twa lovely een o bonnie blue. 

‘Twas not her golden ringlets bright, 

Her lips, like roses wat wi dew, 

Her heaving bosom, lily-white — 

It was her een sae bonnie blue. 

She talk’d, she smil’d, my heart she wyl’d, 
She charmed my soul I wistna how; 

And ay the stound, the deadly wound, 

Cam frae her een sae bonnie blue. 

But, ‘spare to speak, and spare to speed’, 
She’ll aiblins listen to my vow: 

Should she refuse, I’ll lay my dead 
To her twa een sae bonnie blue. 

Robert Burns (1759-1796) 


Wha for Scotland's 
King an Law? 

W HIT is it aboot Stirling? Thon’s a 
place that’s aye been at the hert o this 
country’s struggle an fecht for freedom an 
independence. A body juist haes tae think o 
Stirling Brig or the nearhaun Bannockburn 
tae mind agane the passion, pride an courage 
oor forebeirs shawed in aw thair eydent de¬ 
termination tae redd thirsels o foreign thirl- 
dom an conserve thair ain king, law an cultur 
for aw the generations tae come. When the 
Bruce, in clear sicht o Stirling castle afore the 
Battle o Bannockburn, speirt his men gin 
they wad tak the ure or no, the country roond 
aboot dirlt tae the michty “AY!” that roared 
frae ilka mooth. 

“AY!” wis the repone the King o Scots wis 
maist pleisured tae hear thon day but 688 
year on, in Stirling Sheriff Coort, athin sicht 
o thae bluid drookit fields o Bannockburn, it 
wis a word that scunnert Sheriff Lindsay 
Wood that muckle, he daured an accused 
laddie frae uisin it in HIS coort an gart him 
tae say “yes” insteid. Sic a muckle creenge 
tae grip a body that comes frae Arbroath, 
hame o its kenspeckle Declaration o 1320. 
Cuid he be ane o thon Parcel o Rogues in a 
nation that Burns gauns on aboot? Wha daes 
he think he is that he shuid, like the linguistic 
cockapentie that he is, gie oot that his lan¬ 
guage is superior tae that o a king or tae that 
o ane o the descendants thon king focht for? 

See thon birkie ca’d a sheriff? 
Canna thole “ay’s” an aw that, 

Tho hunners trummle at his word, 
He’s but a coof for aw that. 

For aw that an aw that; 

“HIS” Sheriff Coort an aw that; 

The man o independent mind 
He taks the boaks at aw that. 

The Scots law that wis hained thon day at 
Bannockburn for future generations tae uise, 
live bi an hae applied tae thaim in the coorts 
bi the likes o Sheriff Wood, is enshrined in 
the Scots language. Sae whit words daes this 
sheriff uise tae evite uisin legal terms frae the 
same language as “ay” sic as Hamesucken, 
Depute, Poinding or Fiscal? Is onie o thae 
words onie less ugsome tae a cockapentie lug 
nor “ay”? A body cuid be forgien for wun- 
nerin whit wad hiv kythed thon day gin the 
accused in the coort haed been a French tour¬ 
ist that haed answeirt “Oui” insteid o a 
hamelt Scots laddie thinkin in the same lan¬ 
guage that Scots law wis foondit on. 

Gin Sheriff Wood canna thole the biggest 
vernacular language in the country he bides 
in, aiblins it micht be time for him tae flit tae 
anither airt whaur the words that comes frae 
awbodie’s mooths fits in mair wi the sensi¬ 
tivities o his lugs. London wad be nae guid 
for the Wastmeinster pairlament wad gie him 
the boaks wi its “ayes” an “noes” efter ilka 
division an RN centres aroond Portsmouth 
wad be juist as bad. But wi sic a reputation 
that he’s gotten for hissel, he shuidna hae 
onie bother gittin sortit oot wi a job at Not¬ 
tingham. Ay, he micht fit intae that job fine. 


Blunket pits his 
fit in it agane 

H AME secretar David Blunkett haes 
gotten hissel intae anither stushie 
agane bi threapin that Asian faimlies shuid 
aw speak English in the hoose sae they can 
mell intae British society better. Hou is 
speakin English in the hoose gaun tae speed 
up the integration o Asians intae British 
cultur an society unless he uises a mono¬ 
lingual wey o thinkin alang wi a muckle 
iggerance o geography sae that, bi British, 
he really means English? E’en at that, the’r 
nae need tae conter aw the multi-lingual an 
minority lingual principles his government 
haes signed up tae in Europe, as lang’s they 
can aw speak an unnerstaun English oot in 
the commontie. 

Fendin hissel agin a muckle onding o heck- 
lin frae aw the minority commonties, he telt 
the BBC that he wis juist makin a aefauld 
pynt that, gin as mony as a third o thaim 
frae Asian backgrunds daesna speak Eng¬ 
lish in the hoose, that wad hae an effeck on 
thair mellin intae British cultur. 

Puir sowl. The mair he opens his mooth, the 
mair he pits his fit in it. It’s weel seen he 
daesna ken that, e’en wi the Scots Execu¬ 
tive’s ill-willy guestimate nummers, 30% o 
Scots (1.5m) speaks the Scots language an 
1.3% o thaim (65,000) speaks Gaelic. It’s 
been weel kent for years that the place thae 
fowk is maist like tae speak thair ain lan¬ 
guage is in the hoose sae, is he sayin that 
1.565m Scots an 0.5m Welsh speakers is 
seen as bein no richt melled intae “British” 
cultur? Whit a numptie! 

Aiblins naebody shuid expeck English an 
monoglot British politeecians tae unner¬ 
staun that aw minority languages haes tae 
be spoken in the hoose sae they can be 
haundit doon tae the neist generation an 
onie reduction o speakin thae languages in 
the hoose is gaun tae hae a serious effeck 
on that language’s chances o survival. It 
daesna maitter whuther the language is 
Scots, Gaelic, Welsh, Urdu, Hindi or Pun¬ 
jabi, gin they’re no uised in the hoose 
they’ll no be haundit doon. English is the 
only language that can afford tae no be 
spoken in the hoose. The’r nae wey it’s 
gaun tae dee oot for awbodie’s lugs is dirlt 
aw the time wi the onding o English that 
boaks oot the tellie an the wireless the lea- 
lang day an ilka day o the week. 

It maun be a richt guid job tae be sae weel 
peyed frae awbody else’s siller for juist 
staunin up an speakin a daud o mince! 

Scots Tung WITTINS 
On the wab. 

The Scots Tung Wittins can be vizzied or 
doon-haunelt an prentit (noo in PDF format 
forbye) frae the wabsteid o:- 

The Scots Speikers Curn, Glesca. 

Wabsteid backin:- 

Http://www.mlove.free-online.co.uk/ 

A hard copie o STW is sent free o chairge tae 
aw maimbers o Scots Tung ilka month. 
Maimbership subscreivins is £5 (Scotland/UK) 
Peyed ilka September. 

£6 (Ireland/EU) $14 (Americae) 


















